डॉक्टर नहीं बन पाई तो बनाने लगी वीडियो, अब इंस्टाग्राम पर होती हूं वायरल
आज के ये मैं हूं में बिहार की वीडियो क्रिएटर स्तुति आनंद की कहानी। 23 साल की उम्र में स्तुति अपनी एक्टिंग वजह से इंस्टाग्राम पर काफी पॉपुलर हैं।
उम्र 23 साल। काम मिमिक्री…सास-बहू, अलग-अलग समय पर मां का रिएक्शन, शादी में गुस्साई फुआ, मां और गर्लफ्रेंड, छोटी ननद, मुहल्ले की लड़ाई, स्कूल टीचर और न जाने कितने रूप। इंस्टाग्राम पर आए दिन वायरल होती रहती हैं। देसी अंदाज में इनकी एक्टिंग इतनी जबरदस्त होती है कि इंस्टाग्राम यूजर उनके हर वीडियो से अपने गांव-घर और खुद को जोड़कर देखने लगता है। आज के ये मैं हूं में बिहार की वीडियो क्रिएटर स्तुति आनंद की कहानी…
बचपन से लोगों की नकल उतारने में मैं माहिर हूं
मेरा घर बिहार के समस्तीपुर जिले में है। मेरे पापा बिजली विभाग में काम करते हैं और मां हाउस वाइफ हैं। घर में मुझसे बड़ा भाई है। बारहवीं तक की पढ़ाई मेरी गांव से ही हुई। मैं एवरेज साइंस स्टूडेंट थी, लेकिन मिमिक्री में बहुत अच्छी। मैं बचपन से ही लोगों की नकल उतारती। मम्मी जब मुहल्ले की आंटियों से बात करतीं या जब मैं शादियों में जाती तब सबका चेहरा और बॉडी लैंग्वेज देखकर घर आते ही नकल उतारने लग जाती।
दो बार मेडिकल एग्जाम में असफल होना झटका दे गया 
बारहवीं के बाद मेडिकल की तैयारी के लिए दिल्ली चली गई। वहां मैंने एक साल मन लगाकर पढ़ाई किया और एग्जाम दिया। पहली कोशिश में असफल रही। फिर लगा कोई बात नहीं। दोबारा कोशिश करते हैं। अगली बार तैयारी के लिए कोटा चली गई। वहां भी मैंने अपना सौ फीसदी दिया लेकिन फिर असफल रही। दो बार मेडिकल परीक्षा में असफल होना मेरे लिए बहुत बड़ा झटका था। लंबे समय तक परेशान रही। लोग ताने भी देते थे, लेकिन घरवालों की तरफ से मुझे काफी सपोर्ट मिला। मेडिकल का इराद छोड़ मैंने चंडीगढ़ में फिजियोथेरेपिस्ट की पढ़ाई के लिए एडिमशन ले लिया।
वीडियो पर व्यू नहीं मिला तो फोन से हटाया इंस्टाग्राम
कोविड के दौर में हर कोई घर में बंद रहा। मैंने टाइम पास के लिए वीडियो बनाना शुरू किया। उस वक्त तक मेरे फोन में इंस्टाग्राम भी नहीं था। मैंने सास-बहू के रिश्ते पर वीडियो बनाए और उन्हें पोस्ट किया। बार-बार व्यू चेक करती। ऐसा लगता कि रिजल्ट निकल रहा है। तीन-चार दिन तक कुछ लाइक्स ही मिले। ऐसे मे मैंने इंस्टाग्राम को फोन से हटा दिया।
वीडियो पर इतने नोटिफिकेशन आए कि फोन हैंग हो गया
चार-पांच दिन बाद जब मैं बोर होने लगी तो फिर से इंस्टाग्राम इंस्टाल किया। लेकिन मेरा फोन हैंग होने लगा। बहुत सारे नोटिफिकेशन आ रहे थे। उस वक्त मुझे नोटिफिकेशन क्या होता है, इसका मतलब भी नहीं पता था। मुझे लगा फोन खराब हो गया, एक दोस्त से बात की तो उसने बताया कि लगता है तुम्हारा वीडियो वायरल हो गया है, इसलिए इतने नोटिफिकेशन आ रहे हैं। जब मैंने फोन चेक किया तो पाया कि देखा सास-बहू वाला वीडियो मिलियन में पहुंच चुका था।
सोशल मीडिया पर पब्लिक अकाउंट है जानकर मम्मी डर गईं 
मैं वीडियो बनाती हूं ये बात घर में सिर्फ मेरे भैया को पता थी। लेकिन जब मेरे दस हजार फॉलोवर्स हुए फिर मम्मी-पापा को भी पता चला। पापा का रिएक्शन तो नॉर्मल था लेकिन मम्मी थोड़ा डर गईं। मां ने भाई से पूछा कि नेट पर है तो क्या सब लोग देखेंगे? मामा या बाकी रिश्तेदार भी देख लेंगे? मैंने सुना है कि नेट पर बहुत इधर-उधर का काम होता है। फिर मुझे समझाया कि हमने तुम्हें किसी काम के लिए नहीं रोका। ये विश्वास रहा कि तुम कुछ गलत नहीं करोगी, लेकिन जमाना खराब है और इससे बचना चाहिए।
दो मिनट के वीडियो के लिए आधा-आधा दिन लग जाता 
दो साल पहले जब मैंने वीडियो बनाना शुरू किया, तब मुझे एक्टिंग के अलावा कुछ भी नहीं आता था। एक व्यक्ति दो किरदार कैसे निभाता है। एडिटिंग में स्क्रिप्ट के हिसाब से उन्हें कैसे जोड़ा जाता है। पहले एक किरदार निभाती, फिर कपड़े और बाकी सेटअप चेंज करके दूसरे किरदार की शक्ल लेती। २ मिनट के वीडियो में आधा दिन निकल जाता। कैमरा, एडिटिंग जैसी चीजें मैं नहीं जानती थी। सब अकेले किया और अकेले ही सीखा।
मां को अब चाहिए हर वीडियो पर मिलियन व्यूज
10 हजार फॉलोवर्स के बाद मिलियन फॉलोवर्स पहुंचने में काफी समय लग गया। क्योंकि मेरे सास-बहू वाले वीडियो को मिलियन व्यूज मिले थे तो शुरू में मैं सिर्फ सास-बहू के वीडियो बनाने में लग गई। इस वजह से शायद मेरे फॉलोवर्स और रीच में कोई फर्क नहीं आ रहा था। धीरे-धीरे समझ आया कि अब कुछ नया करना होगा। लेकिन मैंने अपना अंदाज देसी ही रखा और अलग-अलग किरदार निभाने लगी।
आज मेरे इंस्टाग्राम पर लगभग ७ लाख फॉलोवर्स हैं। वैसे तो मेरे सारे ही वीडियो पर मिलियन में व्यूज हैं लेकिन अगर कोई वीडियो मिलियन व्यूज में पिछड़ जाए तो मां का फोन आ जाता है कि उन्हें ये अच्छा नहीं लगा। कहती हैं कि मिलियन व्यूज वाला काम करो।
मॉल में एक लड़की ने रोककर पूछा-आप स्तुति हैं ना
जब मेरे वीडियो वायरल होने लगे तो मेरे लिए आस-पास की चीजें बदलने लगीं। मैं यूनिवर्सिटी में थी। एक दिन मॉल गई तो एक लड़की ने आवाज देकर मुझे रोका और पूछा-क्या आप स्तुति हैं? मैंने कहा-’हां’। फिर उसने बताया कि वो मेरी बहुत बड़ी फैन है। धीरे-धीरे मुझे सब पहचानने लगे। रोककर बात करने लगे। मुझे भी हमेशा से यही तो चाहिए।
मम्मी के लिए डेली सोप में एक्टिंग करना चाहती हूं
मैं ठीक-ठाक एक्टिंग कर लेती हूं। लोगों को काम पंसद भी आ रहा है। अब मैं अपनी एक्टिंग को खुद से बेहतर करना चाहती हूं। सीरियलों में काम करना चाहती हूं। बड़े पर्दे पर या फिल्मों में जाने का कोई इरादा नहीं हैं। मैं सीरियल में ही काम करना चाहती हूं क्योंकि मेरी मां टीवी देखती है। उन्हें सीरियल्स देखना पंसद है। अगर वो मुझे सीरियल्स में देखेंगी तो उन्हें बहुत खुशी होगी।